Euroopa Parlamendi resolutsioon,

10. mai 2011,

tähelepanekutega, mis on Euroopa Keskkonnaameti 2009. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse Euroopa Keskkonnaameti 2009. aasta lõplikku raamatupidamise aastaaruannet;

võttes arvesse kontrollikoja aruannet Euroopa Keskkonnaagentuuri eelarveaasta 2009 raamatupidamise aastaaruande kohta koos agentuuri vastustega [1];

võttes arvesse nõukogu 15. veebruari 2011. aasta soovitust (05892/2011 – C7-0052/2011);

võttes arvesse EÜ asutamislepingu artiklit 276 ja Euroopa Liidu toimimise lepingu artiklit 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [2] eriti selle artiklit 185;

võttes arvesse nõukogu 7. mai 1990. aasta määrust (EMÜ) nr 1210/90 Euroopa Keskkonnaagentuuri ja Euroopa keskkonnateabe- ja -vaatlusvõrgu asutamise kohta, [3] eriti selle artiklit 13;

võttes arvesse Euroopa Parlamendi ja nõukogu 23. aprilli 2009. aasta määrust (EÜ) nr 401/2009 Euroopa Keskkonnaameti ja Euroopa keskkonnateabe- ja -vaatlusvõrgu kohta, [4] eriti selle artiklit 13;

võttes arvesse komisjoni 19. novembri 2002. aasta määrust (EÜ, Euratom) nr 2343/2002 (raamfinantsmääruse kohta asutustele, millele viidatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 artiklis 185), [5] eriti selle artiklit 94;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit ning keskkonna-, rahvatervise ja toiduohutuse komisjoni arvamust (A7-0122/2011),

A. arvestades, et kontrollikoda märkis, et ta sai piisava kindluse 2009. aasta raamatupidamise aastaaruande usaldusväärsuse ja selle aluseks olevate tehingute seaduslikkuse ja korrektsuse kohta,

B. arvestades, et Euroopa Parlament andis 5. mail 2010. aastal heakskiidu Euroopa Keskkonnaameti tegevdirektori tegevusele ameti 2008. aasta eelarve täitmisel [6] ning heakskiidu andmise otsusele lisatud resolutsioonis muu hulgas:

- palus ametil tellida ka edaspidi regulaarselt (st iga viie aasta tagant) sõltumatu välishinnang, lähtudes ameti asutamist käsitlevast määrusest (EMÜ) nr 1210/90 ja juhatuse kinnitatud tööprogrammidest;

- võttis teadmiseks kontrollikoja tähelepaneku, et ameti üüritavate ruumide ümberehitustööde puhul oleks pidanud korraldama hanke, mitte katma hoone omanike poolt valitud ettevõtte tööde kulud;

- tunnistas, et amet on rakendanud siseauditi talituse poolt alates 2006. aastast tehtud 27st soovitusest üheksat;

C. arvestades, et ameti 2009. aasta eelarve oli 39900000 eurot, mis on 7,1 % suurem kui 2008. aasta eelarve,

1. märgib, et ameti käsutuses oli 2009. aastal kokku 39900000 euro ulatuses rahalisi vahendeid, millest 34560000 eurot moodustasid liidu toetused;

2. märgib, et ameti 2008. aasta eelarvega võrreldes 2800000 euro võrra suuremat summat kasutati mitmeaastase strateegia (2009-2013) kohaselt, et edendada nelja peamist valdkonda – kliimamuutusega kohanemine, ökosüsteemide hindamine, säästev tarbimine ja tootmine ning katastroofide ennetamine ja ohjeldamine;

Tulemused

3. väljendab heameelt ameti algatuse üle tellida ka edaspidi regulaarselt sõltumatu välishinnang, lähtudes ameti asutamist käsitlevast määrusest (EMÜ) nr 1210/90 ja juhatuse kinnitatud tööprogrammidest; märgib eelkõige seda, et järgmine hindamine viiakse läbi aastatel 2012–2013;

4. palub veel kord, et amet võrdleks kontrollikoja järgmisele aruandele lisatavas tabelis eelarve täitmisele heakskiidu andmist puudutaval aastal lõpuleviidud tegevusi eelnenud aastal lõpuleviidud tegevustega, sest see võimaldaks eelarve täitmisele heakskiidu andmise eest vastutaval institutsioonil ameti eri aastate tulemusi paremini hinnata;

5. palub ametil pidada nelja peamist valdkonda esmatähtsateks ning teha rohkem pingutusi, et kiirendada nende arengut;

6. tunneb eelkõige heameelt, et amet annab kõigile liidu institutsioonidele, liikmesriikidele ja poliitikat kujundavatele organitele usaldusväärset, sõltumatut ja kontrollitud keskkonnateavet;

7. innustab veel kord ametit jätkuvalt edendama teavitamismeetodeid, mille abil saada oma uuringute tulemustele suuremat meediakajastust ja anda sel viisil ainest avalikuks aruteluks olulistel keskkonnateemadel, nagu kliimamuutus, bioloogiline mitmekesisus ja loodusvarade majandamine; on seisukohal, et sellised meetmed võivad suurendada töömeetodite läbipaistvust ja üldsuse huvi ameti töö vastu;

8. nõuab, et kontrollikoda auditeeriks ameti tulemusi;

Eelarvemenetlus

9. ergutab ametit tugevdama seost eelarve ja tööprogrammi vahel; märgib, et kontrollikoda tuvastas, et eelarve koostamise menetlus ei ole piisavalt range, mistõttu tehti enamikust eelarveridadest märkimisväärsel arvul eelarvesiseseid ümberpaigutamisi (ümberpaigutamised vastasid 8 % ameti eelarvest); märgib eelkõige seda, et mõne sellise ümberpaigutamise tagajärjel toimusid suurenemised ja vähenemised samades eelarverubriikides, samal ajal kui teatavaid assigneeringuid ei kasutatud ning need paigutati aasta jooksul ümber teistele eelarveridadele;

10. on mures ameti kasutatava tava pärast suurendada ümberpaigutamistega eelarverea vahendeid, et maksta ( 30. detsembril 2009) ameti ruumide rent 2010. aasta esimese kvartali eest 2009. aasta eelarvest; rõhutab, et ameti selline praktika on vastuolus aastasuse põhimõttega ja sellega vähendati komisjonile tagasimakstavat summat;

11. kutsub ametiti üles parandama aasta lõpuks operatiivtalituste poolt edastatava kumuleerunud tegevuskulude eelarvestamisega seotud teabe täpsust;

Inimressursid

12. kutsub ametit üles kõrvaldama värbamismenetluses esinevaid puudusi, mis ohustavad kõnealuse menetluse läbipaistvust; märgib eelkõige seda, et kontrollikoda täheldas järgmisi puudusi: töökuulutustes ei täpsustatud reservnimekirjadesse kantavate kandidaatide maksimaalset arvu, kirjalike testide ja vestluste küsimused ei olnud enne avalduste läbivaatamist kindlaks määratud, valimiskomisjonide otsused olid ebapiisavalt dokumenteeritud, vestlusele kutsumise või reservnimekirja kandmise künniseid ei olnud varasemalt kehtestatud ja protokollid ei olnud täielikud;

13. märgib, et 2009. aastal oli vaja 10 uut ametikohta suutlikkuse suurendamiseks ökosüsteemide hindamise, säästva tarbimise ja tootmise ning ühise keskkonnateabesüsteemi arendamise valdkonnas, samuti suutlikkuse loomiseks kliimamuutusega kohanemise ja katastroofide ennetamise ja likvideerimise alal uute töövaldkondade väljatöötamiseks; innustab sellega seoses värbamismenetlust veelgi läbipaistvamaks muutma, millele juhtis tähelepanu ka kontrollikoda;

Siseaudit

14. tunnistab, et amet ei ole siseauditi talituse varasemate auditisoovituste järelmeetmetega seotud soovitustest kolme soovitust veel rakendanud; märgib eelkõige, et need soovitused on peamiselt seotud tundlike ametikohtadega ning toetuste ja finantssüsteemi kohapealsete kontrollidega ja neid peetakse "väga tähtsateks";

15. tunneb heameelt asjaolu üle, et amet lisas oma iga-aastasele tegevusaruandele siseauditi talituse poolt ameti kohta koostatud üldhinnangu; peab seda näiteks parima tava kohta, mida peaksid järgima kõik ametid;

16. viitab eelarve täitmisele heakskiidu andmise otsusele lisatud muude horisontaalsete tähelepanekute osas oma 10. mai 2011. aasta resolutsioonile [7] ametite tulemuste, finantsjuhtimise ja kontrolli kohta.

[1] ELT C 338, 14.12.2010, lk 58.

[2] EÜT L 248, 16.9.2002, lk 1.

[3] EÜT L 120, 11.5.1990, lk 1.

[4] ELT L 126, 21.5.2009, lk 13.

[5] EÜT L 357, 31.12.2002, lk 72.

[6] ELT L 252, 25.9.2010, lk 151.

[7] Vastuvõetud tekstid, P7_TA(2011) 0163 (vt käesoleva Euroopa Liidu Teataja lk 269).

--------------------------------------------------